དེས་ལྷུག་རྩོམ་གྱི་དཔེ་ཚོགས་འདི་ཅི་ལྟར་བྱུང་བ་རེད་ཟེར་ན།ལོ་ཤས་ཀྱི་སྔ་རོལ་དུ།སི་ཁྲོན་མི་དམངས་དཔེ་སྐྲུན་ཁང་གི་འབྲེལ་ཡོད་འགོ་ཁྲིད་ཅིག་གིས་བརྒྱུད་ལམ་དུ་མ་ནས་ང་ལ་འབྲེལ་བ་བྱས་ཏེ།ཁོ་ཚོས་བོད་ཀྱི་རྩོམ་རིག་སྐོར་གྱི་དཔེ་ཚོགས་འགའ་པར་སྐྲུན་བྱེད་པའི་འཆར་གཞི་ཡོད་ཀྱང་།ཕྱོགས་གང་ཐད་ནས་ཉམས་མྱོང་མེད་པས་ང་རང་གཙོ་སྒྲིག་པར་གདན་ཞུ་བྱས་པ་ཡིན་ཟེར་ནས་ཅུང་ཟད་ཚད་གཞི་ལས་བརྒལ་བའི་བརྩི་མཐོང་གནང་བྱུང་།གཞུག་ནས་དཔེ་ཚོགས་འདི་པར་སྐྲུན་བྱེད་པའི་མ་དངུལ་ནི་གཞུང་ལ་སྙན་ཞུ་བྲི་དགོས་ཟེར་བས།ངས་ད་གཟོད་རང་རེའི་གཏམ་དཔེ་ལ་ཨ་ཞང་ལ་མ་དགའ་ཏ་ལེན་ལ་དགའཟེར་བ་ལྟར།ངས་ཀྱང་ཁོ་ཚོས་ང་ལ་དོན་དག་བཅོལ་དགོས་དོན་ཧ་གོ་ཡི་འདུགཡིན་ནའང་སྐབས་དེར་ཕྲན་གྱིས་འབུམ་རམས་པའི་དཔྱད་རྩོམ་འབྲི་བའི་སྐབས་དང་འཁེལ་བས།དང་ལེན་བྱེད་མ་ཐུབ།གཞུག་ནས་རྩོམ་སྒྲིག་པ་བརྒྱུད་ནས་ཡང་ཡང་དུ་འབྲེལ་བ་བྱས་པས།ད་གཟོད་དཔེ་སྐྲུན་ཁང་དུ་སོང་ནས་ཆེད་དུ་ཁོ་ཚོའི་འགོ་ཁྲིད་དང་ལྷན་དཔེ་ཚོགས་སྐོར་ལ་ཁ་བརྡ་བྱས།སྤྱིར་རྩོམ་ལུས་གང་ཡིན་ཡང་སྒྱུ་རྩལ་མཚོན་ཐབས་དང་བསམ་བློའི་ཟབ་ཚད་སོགས་མི་འདྲ་བ་མ་གཏོགས།རང་རང་ལ་གཞན་དྲིང་མི་འཇོག་པའི་ཁྱད་གཤིས་རེ་ཡོད་སྲིད་ཀྱང་།ལོ་འདི་ཤས་རིང་བོད་ཀྱི་གཞུང་འབྲེལ་དཔེ་སྐྲུན་ཁང་ཚང་མས་བརྩམས་སྒྲུང་གི་དཔེ་ཚོགས་དང་།སྒེར་གཉེར་དཔེ་སྐྲུན་ཁང་མང་པོས་འབོལ་རྩོམ་གྱི་དཔེ་ཚོགས་པར་སྐྲུན་ལ་གཞོལ་ཆེ་བས།ལྷུག་རྩོམ་གྱི་དཔེ་ཚོགས་ལ་བདག་པོའི་ཆ་བྱད་ནས་མཐུན་རྐྱེན་བསྐྲུན་མཁན་ཉིན་མོའི་སྐར་མ་བཞིན་དཀོན།ང་རང་ལོ་ངོ་ཉི་ཤུའི་ཡར་སྔོན་ནས་ལྷུག་རྩོམ་ལ་འཇུག་མཁན་ཞིག་ཡིན་པའི་ཆ་ནས།གཞུང་སྒེར་གང་རུང་ནས་ལྷུག་རྩོམ་གྱི་དཔེ་ཚོགས་མ་དགོས་བདག་ཉིད་གཅིག་ཅན་གྱི་དཔེ་ཆ་ཞིག་པར་དུ་བསྐྲུན་ན་ཡང་དཀའ་ངལ་ཅི་ཙམ་ཡོད་པ་གསལ་བོ་ཤེས་ཡོད།བོད་ཀྱི་དེང་རབས་རྩོམ་རིག་ལ་མཚོན་ན་ལྷུག་རྩོམ་གྱི་དཔེ་ཚོགས་ཤིག་འགྲེམ་སྤེལ་ཐུབ་ན་དེ་ནི་སྟོང་ཆ་བསྐང་བའི་ལེགས་བྱས་ཤིག་ཏུ་བརྩི་ཆོག་ཕྱིར།ངས་དེའི་ཐད་ནས་ཁ་བརྡ་གློད་པས།ཁོ་ཚོས་ལྷུག་རྩོམ་ལ་ཚོང་ར་ཁྱོན་ནས་མེད་པས་རབ་ཡིན་ན་བརྩམས་སྒྲུང་ཡིན་དགོས་ཟེར།ང་ལ་མཚོན་ན་གཞན་གྱིས་བསྒྲུབས་ཟིན་པའི་ལས་ཀ་ཞིག་བསྐྱར་དུ་ཟློས་པར་མོས་པ་མེད་ཁར་རང་གི་རིན་ཆེན་གསེར་ལས་དཀོན་པའི་དུས་ཚོད་མང་པོ་ཞིག་གཟན་རྒྱག་ཏུ་གཏོང་མི་འདོད་པས།ཁོ་ཚོར་དགོངས་དག་ཞུས་པ་ན།དཔེ་སྐྲུན་ཁང་གི་འགོ་ཁྲིད་ཀྱིས་མཐར་རྩོམ་ལུས་ཀྱི་བདམ་ང་ཡི་ཐད་ནས་ངའི་འདོད་ཐོག་ལ་འཇོག་པ་ཁས་འཆེས།